**1.1.2 Kaj je demokracija in kako je povezana z avtonomijo**

**posameznika?**

Demokracija najprej prikliče v zavest sintagmo »oblast ljudstva«, ki izhaja iz etimologije besed demos in kratein, ‚ljudstvo‘ in ‚vladati‘, to je – vladavina ljudstva. Toda ta odgovor na vprašanje, kaj je demokracija, čeprav se zdi poln pomena, pravzaprav pušča marsikaj odprto. Predvsem ne pojasni, kdo v tem primeru spada v ljudstvo in kaj pomeni vladati?

Kratek odgovor na obe vprašanji bi bil, da **v sodobnih državah med ljudstvo spadajo vsi državljani** (nedržavljani po tem premisleku ne spadajo v ljudstvo, ki vlada v državi) **neke države.**

V predstavniških demokracijah ljudstvo na volitvah izbere tiste, ki bodo vladali kot njegovi predstavniki.

Vendar je situacija nekoliko zapletenejša, saj na volitvah državljani sodelujejo pri izbiri članov parlamenta, ki sprejema zakone, ne pa vlade, ki glede na svoje ime »vlada«.

Vprašanje, kako natančno »vlada« v posamezni državi vlada, je naslovljeno v razdelku o političnem sistemu ( 3.2.3).

Res pa je tudi, da parlament z glasovanjem potrdi vlado (in jo lahko tudi odstavi oziroma ji izglasuje nezaupnico), tako da volivci posredno sodelujejo tudi pri potrjevanju vlade.

»Vladati« v tem kontekstu ne pomeni preprosto ukazovati ali si podrejati druge. Pomeni odločati o tem, kako bo neka skupnost ljudi urejena.

Če demokracija pomeni vladavino ljudstva, se zastavi vprašanje: kdo pa bi lahko vladal, če ne vsi ljudje? Odgovor je lahko: en sam, recimo kralj ali cesar. Ali pa nekaj ljudi – recimo aristokracija ali pa plutokracija, v kateri vladajo najbogatejši.

In zastavi se tudi vprašanje, zakaj je v zgodovini pogosto vladal bodisi en sam bodisi manjšina. Kako so to izključitev drugih utemeljevali? Običajna razlaga je bila, da so vladajoči posebni ljudje. Posebni so, ker so sposobnejši ali pa se kako drugače (na primer po rodu) razlikujejo od običajnih ljudi.

Danes te utemeljitve, sploh v demokratičnih okoljih, niso več sprejemljive, kot ni več sprejemljiva hierarhija v družbi, ki je bila samoumevna v srednjem veku oziroma v tradicionalnih družbah.

Demokracija temelji prav na prepričanju, da smo vsi ljudje enaki – da se

nihče bistveno ne razlikuje od drugih, da si vsi ljudje enako zaslužimo imeti (enak) vpliv na oblikovanje pravil skupnosti, v kateri živimo.

Demokracija je tako oblast posameznikov, ki razmišljajo o tem, v kakšni družbi želijo živeti.

Zato potrebujejo voljo razmišljati o tem (in tega ne prepustiti drugim, ki se na to morda bolje spoznajo).

Če naj ljudje odločajo o tem, v kakšni družbi bi hoteli živeti, morajo biti seznanjeni in obveščeni o vprašanjih, ki zadevajo vse.

Avtonomija pomeni, da je posameznik pripravljen in sposoben premisliti svoja in stališča drugih ter s premislekom oblikovati lastna stališča.

Da bi lahko državljani oblikovali svoje stališče, morajo imeti možnost, da svoja stališča povedo drugim, brez strahu za posledice. Če je to predpostavka odločanja na volitvah, kjer izbiramo ljudi, ki najbolje predstavljajo stališča o vprašanjih, s katerim se sooča družba, potem bistvo sodobne demokracije niso volitve, temveč je **demokracija** pravzaprav oblika organiziranja družbe. To **je družba enakih in svobodnih posameznikov, ki jih vrsta pravic varuje pred samovoljo oblasti.**

Včasih se opozarja, da v demokraciji vsak glas šteje. To lahko razumemo številsko: ko se na volitvah preštevajo glasovnice, lahko o izidu odloča ena sama glasovnica. Lahko pa to razumemo v smislu spoštovanja: v demokraciji je vsak glas pomemben, ker je pomemben vsak posameznik. Spoštovati posameznika tako pomeni omogočiti mu, da oblikuje svoj pogled in zna artikulirati svoja stališča, pa tudi spoštovati njegove poglede in stališča.

Po spletnih forumih je mogoče prebrati veliko ne le slabo premišljenih mnenj, temveč tudi mnenj, za katera se zdi, da niso mišljena resno, in takih, katerih edini namen se zdi provokacija ali celo žalitev drugih.

Zdi se, da je demokratični sistem samoumeven, saj demokracijo skorajda brez izjeme sprejemamo in zagovarjamo. Pri tem pa se pozablja, da še v devetnajstem stoletju tega splošnega navdušenja nad demokracijo ni bilo in se je demokracija pogosto izenačevala z vladavino »drhali«.

Pozablja pa se tudi na sodobne težave demokracije. Najočitnejša je nizka udeležba na volitvah. Ljudstvo se volitev, ki naj bi bile »praznik demokracije«, preprosto ne udeležuje in ne opravi svoje »demokratične dolžnosti«. Demokracija pa potrebuje sodelovanje ljudi, saj demokratični politični sistem izgubi legitimnost, če se ljudje volitev ne udeležujejo.